钦定古今图书集成/明伦汇编/氏族典/第339卷 > 刘夙
## 钦定古今图书集成/明伦汇编/氏族典/第339卷 > 刘夙

按《万姓统谱》：夙字宾之，莆田人。绍兴辛未南省第二
人。孝宗朝召试馆职，极论荐举之弊，皆由大臣为惠
而不为政所致。除著作佐郎。上封事曰：“陛下与曾觌、
龙大渊辈觞咏唱酬，字而不名，罢宰相，易大将，待其
言而后决。裁革侥幸，当自宫掖近侍始。”请外，除湖外
帅参，起知衢州。奉札论纾民力，罢贡献，辨君子小人。
曾觌道衢谒，夙不纳。徙知温州，寻奉祠，卒。